Royal Society of Arts

Royal Society of Arts (RSA), täydellinen nimi The Royal Society for the encouragement of Arts, Manufactures and Commerce, on monialainen, yhteiskunnallista ja taloudellista kehitystä ja valistusta ajava brittiläinen järjestö. Yhteisön jäsenillä on oikeus käyttää nimensä perässä FRSA-liitettä (Fellow of the Royal Society of Arts).

Historia 
The Royal Society of Arts, Manufactures and Commerce’n perustamiseksi syntyi laaja tarve, koska the Royal Society keskittyi tutkimaan luonnontieteitä yleismaailmallisesta näkökulmasta. RSA perustettiin vuonna 1754 luomaan uusia ideoita, ajatuksia, keksintöjä ja innovaatioita, jotka keskittyivät parantamaan yhteiskuntaa käytännönläheisestä ja arjen näkökulmasta. Aatelismies, keksijä William Shipley oli kantava voima seuran perustamiseksi. 

Seuran perustajina oli aristokraatteja, pappeja, luonnonfilosofeja, kauppiaita, artenaaneja ja muita henkilöitä. Vuonna 1758 seuran jäseninä oli herttuoita, Britannian pääministeri, valtiovarainministeri, muita ministereitä, parlamentin jäseniä ja virkamiehiä. Seura hyväksyi alusta alkaen naisia jäseniksi. Historioitsija Anton Howes kuvailee, että kyseessä on seura kaiken ja minkä tahansa kehittämiseksi ja ihmiskunnan yhteiseksi hyväksi. Howesin mukaan seura on vaikuttanut huomattavalla tavalla brittiläisen yhteiskunnan kehitykseen. 

Seuran jäsenet Adam Smith ja Edmund Burke ovat kehittäneet varhaisia teorioita kapitalismista, liberalismista ja konservatismista. Ajatus The Royal Academy of Arts’n perustamisesta kehittyi RSA:n suojissa ja seuran jäsenten keskuudessa. Seuran jäsenet vetosivat kuningas Yrjö III:ta perustamaan uuden taideakatemian. RSA:n jäsenet loivat idean ensimmäisestä maailmannäyttelystä, jota tuki seuran presidentti prinssi Albert. Lontoon maailmannäyttelyn tarkoituksena oli edistää ajatusta vapaakaupasta ja puoltaa kansainvälistä yhteistyötä vuonna 1851. 

Maailmannäyttelyn tuotoilla ostettiin tontteja Etelä-Kensingtonista. Royal Albert Hall, Victoria & Albert Museum, Science Museum, Natural History Museum, Imperial College, Royal College of Art ja Royal College of Music sijaitsevat “Albertopoliksen” alueella. Guglielmo Marconi, Alexander Graham Bell ja Thomas Edison esittelivät uusia keksintöjään RSA:n tiloissa Lontoon John Adam Streetillä. Vuonna 1914 seuran kansainvälisiä jäseniä olivat Belgian, Tanskan, Saksan, Kreikan, Norjan, Persian, Portugalin, Venäjän, Espanjan ja Ruotsin hallitsijat. Yhdysvaltain ja Ranskan presidentit olivat jäseniä.  

Seuran huomattavimpia jäseniä ovat olleet tai ovat Benjamin Franklin, Edmund Burke, Karl Marx, Adam Smith, William Hogarth, Charles Dickens, Marie Curie, Guglielmo Marconi, John Diefenbaker, Nelson Mandela, Judi Dench, David Attenborough, Walter Isaacson, Tim Berners-Lee ja Stephen Hawking.

Palkinnot 
Seura jakaa vuosittain neljä eri mitalia. 

Albert Medal on nimetty prinssi Albertin mukaan, joka toimi seuran presidenttinä. Marie Curie, Franklin D. Roosevelt, Stephen Hawking, Tim Berners-Lee, Sarah Gilbert ja monet muut ovat voittaneet Albert-mitalin.

Benjamin Franklin Medal on nimetty Yhdysvaltain perustajaisä Benjamin Franklinin mukaan. Mitali perustettiin vuonna 1956, koska tuolloin tuli kuluneeksi 200 vuotta Franklinin jäsenyydestä. Philadelphiassa asunut Franklin perusti seuran osaston Brittiläiseen Amerikkaan vuonna 1756. Mitalin voivat saada seuran jäsenet, jotka asuvat Yhdysvalloissa. Seuran Yhdysvaltain osasto jakaa mitalin. Colin Powell, Judi Dench, Jonathan Ive ja monet muut ovat voittaneet mitalin.

Bicentenary Medal perustettiin vuonna 1954. Mitalilla palkitaan muotoilijoita ja suunnittelijoita.

Seura jakaa vuosittain The Royal Designer for Industry -palkinnon. Kyseessä on korkein kunnianosoitus suunnittelijoilla Britanniassa. Britannian kansalaiset käyttävät RDI-liitettä (Royal Designer for Industry). Ulkomaalaiset käyttävät HonRDI-liitettä (Honorary Royal Designer for Industry. Britannian kansalaisista palkinnon ovat saaneet Tim Berners-Lee, Paul Smith, Jonathan Ive, Vivienne Westwood, James Dyson, John Galliano, Issey Miyake. Suomalaisista suunnittelijoista palkinnon ovat saaneet Alvar Aalto, Vuokko Nurmesniemi, Yrjö Kukkapuro, Antti Nurmesniemi, Timo Sarpaneva ja Ilmari Tapiovaara.  

Britannian kuningatar Elisabet II toimi seuran presidenttinä 1947-1953 ja kuninkaallisena suojelijana 1953-2022. Edinburghin herttua, prinssi Philip toimi seuran presidenttinä 1953-2011. Prinsessa Anne on toiminut seuran presidenttinä vuodesta 2011.

Lähteet

Aiheesta muualla 
About Us Seuran kotisivut 

Brittiläiset järjestöt